En 35-årig mand fra Mariager-området bliver lørdageftermiddag fremstillet i grundlovsforhør, sigtet for vold mod tjenestemand.

Den 35-årige deltog fredag aften i byfesten på Rørbæk Stadion ved Hobro, hvor der kort før midnat opstod et større slagsmål. Politiet blev tilkaldt, og da en patrulje nåede frem, var den 35-årige og to andre mænd temmelig ophidsede, fortæller vagtchefen hos Nordjyllands Politi. Ifølge vagtchefen gik den 35-årige pludselig direkte hen til en betjent og gav ham et knytnæveslag i ansigtet, så en tand blev slået løs. Politiet måtte derefter bruge peberspray for at få dæmpet de tre ophidsede mænd, som blev anholdt og anbragt i detentionen natten over. Og ham, der slog, ender altså nu i et grundlovsforhør med krav om fængsling.